I. Štefanov, minister výstavby a regionálneho rozvoja SR: (2009-12-10):
Vážené panie poslankyne, vážení páni poslanci, vážený pán poslanec, ja by som túto otázku rozdelil zhruba na tri časti a odpoviem na všetky tri. V prvom rade by som sa dotkol tej poslednej časti: - ako chcete toto predsavzatie splniť do konca volebného obdobia? Ja by som rád len upresnil, že fondy je potrebné vyčerpať do konca roku 2015, nie do konca tohto volebného obdobia, to znamená, na to má táto vláda, a nielen táto vláda, ale ďalšie dve vlády ešte asi šesť rokov času. Pokiaľ ide o vašu kritiku výkonu vlády a ministerstva výstavby a považujete ho za katastrofálny, dovoľte mi, aby som informoval toto ctené fórum a urobím to veľmi rád, totižto 6 operačných programov z 11 k dnešnému dňu čerpá už na 100 % eurofondy, k dnešnému dňu. To znamená, s ročným predstihom, s ročným predstihom. Podľa môjho názoru to nie je katastrofálny výsledok, ale skôr excelentný výsledok riadiacich orgánov, ktoré dosiahli takýto výsledok. K tomuto poviem pár čísel. Do súčasnosti boli vyhlásené výzvy, kde bolo alokovaných viac ako 45 % prostriedkov z celkovej alokácie rokov 2007 až 2013. 45 – to znamená, takmer až polovica výziev. Samozrejme, všetci dobre vieme, že pokiaľ nebudú výzvy, nebudú schválené projekty, nie je čo implementovať a nie je možné čerpať. Čiže, v prvom rade je potrebné mať dostatok projektov, aby boli možné tieto veci, aby mohli prebehnúť. Z prostriedkov na roky 2007 až 2013 je nakontrahovaných 23, vyše 23 %, to tiež nie sú žiadne katastrofálne čísla a čerpanie záväzku v roku 2007 dosiahlo úroveň takmer 63 %. Podotýkam, že z hľadiska pravidla M+3 je potrebné túto alokáciu, ktorá je určená, alebo tento záväzok určený na rok 2007 vyčerpať do konca roku 2010. Ja som presvedčený, že táto alokácia na rok 2007 bude hravo vyčerpaná a bude splnený tento záväzok. Keďže sa vyjadrujete aj o ministerstve výstavby, tak by som rád povedal, že v rámci ministerstva výstavby bolo schválených už dneska vyše 1 400 projektov v úhrnnej hodnote 1,23 mld. eur, to znamená, to je 73 % celkovej alokácie regionálneho operačného programu na celé programovacie obdobie, zazmluvnených po verejnom obstarávaní, lebo ako iste viete, po komisiách je potrebné, aby žiadatelia urobili verejné obstarávanie a až potom je možné podpísať v rámci regionálneho operačného programu zmluvu, je už 390 projektov v objeme 330 miliónov eur, to je 20 % z celkovej alokácie na roky 2007 až 2013. Len veľmi stručný prehľad ďalších operačných programov, ktoré sa týkajú ministerstva výstavby. Doteraz bolo schválených 770 projektov na rekonštrukciu materských, základných a stredných škôl. 480 projektov na regeneráciu sídel. Boli schválené projekty na 840 km ciest II. a III. triedy, 130 projektov na rekonštrukciu budov hasičských a záchranných zborov, vyše 50 malých a stredných podnikateľov a v spolupráci so susednými štátmi bolo podporených spolu 333 projektov cezhraničnej spolupráce. Je tu ešte jedna časť otázky, kde konštatujete, že vláda chce dosiahnuť efektívne lepšie využitie fondov a pýtate sa ako. Ministerstvo výstavby je centrálny koordinačný orgán, ktorý  metodicky riadi všetky ostatné riadiace orgány, podotýkam, že metodicky. Koordinuje subjekty zapojené do riadenia implementácie štrukturálnych fondov a Kohézneho fondu v programovom období 2007 – 2013, a to prostredníctvom tvorby metodiky, to znamená, dokumenty, usmernenia, pokyny, výklady, výnimky, stanoviská a podobne, ďalej prostredníctvom realizácie školení, seminárov, konferencií, koordinačných stretnutí, zasadnutí pracovných skupín a podobne. Zároveň ministerstvo výstavby zabezpečuje prípravu schválenia realizácie komunikačných stratégií prostredníctvom realizovaných aktivít a opatrení zameraných na zabezpečovanie širokej informovanosti o problematike implementácie štrukturálnych fondov na Slovensku. V rámci programového obdobia 2007 až 2013 bol vypracovaný a schválený Národný strategický referenčný rámec. Ďalej boli vydané: základná verzia a ďalšie štyri verzie Systému riadenia štrukturálnych fondov a Kohézneho fondu, Metodické usmernenia a pokyny, súbor výkladov a výnimiek zo systému riadenia. Ministerstvo výstavby ako riadiaci orgán pre Operačný program Technická pomoc ďalej vypracovalo a zabezpečilo schválenie Operačného programu Technická pomoc a jeho následnú implementáciu, ktorá priebežne pokračuje. Ministerstvo výstavby ako významný partner pri tvorbe a zabezpečovaní regionálneho rozvoja vypracovalo zákon č. 539/2008 o podpore regionálneho rozvoja, ktorý nadobudol účinnosť 1. januára tohto roku, zabezpečilo vypracovanie Národnej stratégie regionálneho rozvoja Slovenskej republiky. Samozrejme, pri uplatnení partnerstva a v spolupráci so sociálno-ekonomickými partnermi bol vypracovaný zákon č. 90/2008 Z. z. o európskom zoskupení územnej spolupráce atď., atď., mohol by som pokračovať ešte ďalšími predpismi. Ministerstvo výstavby zabezpečilo a zabezpečuje poskytovanie finančnej podpory na realizáciu činnosti v oblasti regionálneho rozvoja regionálnym rozvojovým agentúram, ktoré sú zaradené do integrovanej siete regionálnych rozvojových agentúr a podporu euroregionálnych združení prostredníctvom projektov zameraných na zintenzívnenie cezhraničnej spolupráce. Ministerstvo výstavby aktívne spolupracuje s OECD v rámci spoločného projektu OECD a ministerstva výstavby Rámec ekonomického sociálneho plánovania pre vyššie územné celky Slovenskej republiky. Ďalej ministerstvo pri príprave nového programového obdobia, hovorím o programovom období 2014 – 2020, pretože už dnes je potrebné sa zaoberať aj týmto obdobím, pripravilo Návrh rámcovej pozície Slovenskej republiky k budúcnosti politiky, súdržnosti Európskej únie a vypracovalo Návrh predbežného stanoviska Slovenskej republiky k Zelenej knihe o územnej súdržnosti. Toto je z mojej strany len stručný výpočet a odpoveď na to, akým spôsobom chce vláda dosiahnuť efektívnejšie čerpanie fondov. Podľa môjho názoru táto vláda zabezpečuje veľmi efektívne čerpanie fondov a bez ohľadu na to, či sa to niekomu páči, alebo nepáči, čerpanie, predpokladám, že do konca polovičky budúceho roka bude pri všetkých operačných programoch blížiace sa k 100 %. To znamená,  predbehneme termín budúceho roka určite o pár mesiacov v niektorých programoch. Ďakujem pekne za pozornosť.